Title: Els personatges poden parlar entre ells
Course: Moodle Scratch 1: Comença l'Scratch aventura! > Section: Activitat 2. Creem personatges i els fem parlar.

Quan hem estat remenant diferents postals al web de l’Scratch hem vist que els personatges poden parlar entre ells amb bafarades. Ara hem d’aconseguir un diàleg entre els nostres personatges.

En el repte anterior hem fet dos petits programes que funcionaven quan s’activava l’esdeveniment corresponent.

Ara bé, el que farem normalment és combinar diferents instruccions per fer programes més llargs i complexos. A l’Scratch combinarem les instruccions enganxant-les una sota de l’altra, de manera que s’executaran de forma ordenada començant per la de més amunt i anant baixant fins el final. D’això en direm una estructura seqüencial.

Continuem treballant en el nostre projecte m1repte 21. Hem de fer que dos dels nostres personatges tinguin una petita conversa. El programa ha de funcionar prement només la bandera verda. No podem utilitzar cap altre esdeveniment.

En el primer intent és possible que haguem tingut una dificultat: els personatges parlen alhora. Quan estem en grup i parlem entre nosaltres el més difícil és respectar el torn de paraula. Als personatges de l’Scratch els passa el mateix.

Per solucionar-ho necessitem gestionar els temps d’espera durant el diàleg. Per fer-ho podem utilitzar aquests blocs:

- En aquest bloc de la categoria Control el número de segons indica quant de temps espera el programa abans de continuar l’execució

- En aquest bloc de la categoria Aspecte el número de segons indica durant quant de temps es mostra la bafarada

Cada personatge ha de tenir el seu programa i ha de tenir un temps d’espera sense fer res mentre l’altre personatge està parlant.

 Pista: Podem calcular quants segons han passat en total? De quina manera podem calcular quants segons ha d’esperar un personatge abans de parlar?