Title: Com fer una presentació
Course: Moodle Scratch 1: Comença l'Scratch aventura! > Section: Activitat 12. Presentem el nostre projecte i el valorem

La feina que hem fet al llarg de totes aquestes activitats ha estat molt intensa i és per això que és important que la mostrem als nostres companys. A la mateixa vegada, els altres grups també han fet una gran feina que volem conèixer perquè d’aquesta forma podem aprendre noves coses que aprofitarem de ben segur en els nostres futurs projectes. Intercanviar, opinar, ajudar-nos com ho fan els equips de programadors i programadores d’una empresa ens permet aprendre i compartir.
No n’hi ha prou amb ensenyar com funciona el projecte final, hem d’explicar quin procés hem seguit, quines decisions hem pres, quines dificultats hem trobat pel camí per arribar a la nostra postal i, fins i tot, si estem contents del resultat o se’ns acudeixen algunes millores.
 Fem-ho pas a pas

- En primer lloc hem de triar una eina de presentació que pot anar des d’una presentació més interactiva, com ara Prezi o bé una de més estàtica com Impress de OpenOffice. El nostre mestre ens ajudarà a decidir.
- A la presentació hem de reflectir tot el què hem anat desenvolupant al llarg de les activitats.
  - Presentació del grup
  - Descripció de la història reflectida a la postal
  - Personatges que hi intervenen
  - Escenaris triats
  - Presentació de la postal mostrant el seu funcionament
  - Valoració de la feina del nostre grup: dificultats que hem tingut, com les hem superat, què hem après,…
- Finalment hem de demanar a la resta de grups que opinin sobre el nostre projecte i ens facin aportacions per millorar-la

Per tal que la nostra presentació sigui tot un èxit hem de tenir en compte una sèrie de consells:

- Cal que tinguem present el temps del qual disposem per no allargar-nos ni fer-ho massa ràpid
- És una bona idea que preparem un guió que ens ajudi al llarg de la presentació
- Va molt bé que assajem prèviament davant d’algú que pugui indicar-nos com millorar-la, quins punts no s’entenen,…
- A la presentació hem de participar tots. Hem de repartir-nos bé el temps i què explicarem cadascú
- Estem presentant el nostre projecte davant dels nostres companys que són uns experts en programar. Hem de mantenir una entonació clara, mirar-los directament i transmetre confiança amb els nostres moviments